Direktiva Sveta

z dne 20. marca 1970

o približevanju zakonodaje držav članic o posodah za tekoče gorivo in napravah za zaščito pred podletom od zadaj za motorna in priklopna vozila

(70/221/EGS)

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti, zlasti člena 100,

ob upoštevanju predloga Komisije,

ob upoštevanju mnenja Evropskega parlamenta [1],

ob upoštevanju mnenja Ekonomsko-socialnega odbora [2],

ker se tehnične zahteve, ki jih morajo izpolnjevati motorna vozila na podlagi nacionalne zakonodaje, med drugim nanašajo tudi na njihove posode za tekoče gorivo in naprave za zaščito pred podletom od zadaj;

ker so te zahteve v posameznih državah članicah različne; ker je zato potrebno, da vse države članice poleg svojih obstoječih pravil ali namesto njih sprejmejo enake zahteve, zlasti da bi bilo tako mogoče uvesti postopek EGS-homologacije za vsak tip vozila na podlagi Direktive Sveta [3] z dne 6. februarja 1970 o približevanju zakonodaje držav članic, ki se nanaša na homologacijo motornih in priklopnih vozil,

SPREJEL NASLEDNJO DIREKTIVO:

Člen 1

V tej direktivi izraz "vozilo" pomeni vsako motorno vozilo, namenjeno za uporabo na cesti, z nadgradnjo ali brez nje, z vsaj štirimi kolesi in z največjo konstrukcijsko določeno hitrostjo, večjo od 25 km/h, in njegova priklopna vozila razen tirnih vozil, kmetijskih traktorjev in strojev ter vozil za javna dela.

Člen 2

Nobena država članica ne sme zavrniti podelitve EGS-homologacije ali nacionalne homologacije za neko vozilo zaradi razlogov, ki se nanašajo na posode za tekoče gorivo ali na naprave za zaščito pred podletom od zadaj, če le-te izpolnjujejo zahteve, navedene v prilogi.

Člen 3

Spremembe, ki so potrebne zaradi prilagajanja zahtev iz Priloge tehničnemu napredku, razen zahtev iz točke I, se sprejmejo po postopku, ki je določen v členu 13 Direktive Sveta z dne 6. februarja 1970 o homologaciji motornih in priklopnih vozil.

Člen 4

1. Države članice sprejmejo določbe, ki so potrebne za izpolnjevanje zahtev iz te direktive v 18 mesecih od datuma njene notifikacije. O tem takoj obvestijo Komisijo.

2. Države članice zagotovijo, da se besedila temeljnih določb nacionalne zakonodaje, ki jih sprejmejo na področju, urejenem s to direktivo, posredujejo Komisiji.

Člen 5

Ta direktiva je naslovljena na države članice.

V Bruslju, 20. marca 1970

Za Svet

Predsednik

P. Harmel

[1] UL C 160, 18.12.1969, str. 7.

[2] UL C 48, 16.4.1969, str. 16.

[3] UL L 42, 23.2.1970, str. 1.

--------------------------------------------------

PRILOGA

I Posode in rezervne posode za tekoče gorivo

I.1. Posode za gorivo morajo biti izdelane tako, da so odporne proti koroziji. Uspešno morajo prestati preskuse glede puščanja, ki jih opravi proizvajalec pri tlaku, ki je enak dvojnemu delovnemu tlaku, nikakor pa manjši od 1,3 bara. Vsak previsok tlak oziroma tlak, ki je višji od delovnega tlaka, je treba avtomatsko uravnati z ustreznimi napravami (zračniki, varnostnimi ventili itd.). Zračniki morajo biti konstruirani tako, da preprečijo nevarnost požara. Gorivo ne sme uhajati skozi pokrov posode za gorivo ali skozi naprave, ki so predvidene za uravnavanje previsokega tlaka, tudi če je posoda za gorivo popolnoma obrnjena; kapljanje je dovoljeno.

I.2. Posode za gorivo morajo biti vgrajene tako, da so zaščitene pred posledicami trka ob prednji oziroma zadnji del vozila; v bližini posod za gorivo ne sme biti štrlečih delov, ostrih robov itd.

II Naprave za zaščito pred podletom od zadaj

II.1. Zadnji del šasije ali glavni deli nadgradnje po vsej svoji širini ne smejo biti oddaljeni od tal za več kot 70 cm, če je razdalja med središčem zadnje osi in skrajno zadnjo točko vozila več kot 1 m.

II.2 Če ta zahteva ni izpolnjena, mora biti na vozilo vgrajena naprava za zaščito pred podletom od zadaj skladno s spodaj navedenimi zahtevami.

II.3 Zahteve za vgradnjo naprave za zaščito pred podletom od zadaj

II.3.1. Naprava za zaščito pred podletom od zadaj mora biti oddaljena od tal manj kot 70 cm pri neobremenjenem vozilu.

II.3.2 Na mestu vgradnje naprava za zaščito pred podletom od zadaj ne sme biti širša od širine vozila niti ne sme biti ožja od širine vozila za več kot 10 cm na vsaki strani.

II.3.3 Naprava za zaščito pred podletom od zadaj mora biti vgrajena čim bliže zadnjemu delu vozila, nikakor pa ne sme biti več kot 60 cm oddaljena od skrajne zadnje točke vozila.

II.3.4 Konci naprave za zaščito pred podletom od zadaj ne smejo biti zakrivljeni nazaj.

II.3.5 Naprava za zaščito pred podletom od zadaj mora biti trdno pritrjena na vzdolžne nosilce šasije oziroma na elemente, ki jih nadomeščajo.

II.3.6 Naprava za zaščito pred podletom od zadaj mora imeti upogibno trdnost, ki je enaka najmanj upogibni trdnosti jeklenega profila, katerega prerez ima odpornostni moment 20 cm3.

II.4. Ne glede na prejšnje zahteve ni treba z napravo za zaščito pred podletom od zadaj opremiti naslednjih tipov vozil:

- vlečnih vozil za polpriklopnike,

- priklopnih vozil za prevoz hlodovine ali drugih zelo dolgih predmetov,

- vozil, pri katerih je naprava za zaščito pred podletom od zadaj nezdružljiva z njihovo uporabo.

--------------------------------------------------